钦定古今图书集成/明伦汇编/闺媛典/第252卷 > 张少州继室徐氏
## 钦定古今图书集成/明伦汇编/闺媛典/第252卷 > 张少州继室徐氏

按《句容县志》：“徐氏父彦夔，生女四，氏居其次。年十七，
归封翁张少州为继配。时少州将四十，前妻鲁止生
一女，徐氏育如己女而加笃焉。少州未有嗣，每生儿
即早夭。将五十，乃次第举二子一女，徐氏不以艰得，
故少纵也。长子年十三，次才九岁，少州亡。徐氏年及
三十，事笃老姑，翁终，鲜兄弟使令，无婢仆数口，生活”
仅恃田十亩馀。又为族群从所窥，将谋夺其志，欲甘
心两孤。氏啮指出血，厉声曰：“未亡人以子女为存殁
耳。”终静坐以镇之。持筹丧葬婚嫁，无不得当。手自纺
绩，操女红支，岁时困乏，教子若严师。以是长子两捷
贤书，次亦为礼闱列俊。氏终日闭户危坐，无异深山，
断虀画粥，与儿相守。迨长子分符作百里侯，得禄养
氏，自奉不加侈于平昔。年已及耆，尚持家“事财货，诘
所自来，审所自出，诸不惮烦，遗簪敝履，弗忍弃也，一
草一木，必谨司之，勿坠。御下深和简重，一切留馀地
以福后人。”及长子观政，礼曹疏请建坊。封太孺人，晋
封太恭人。